रामलीला मैदान में घायल हुईं राजबाला की हालत नाजुक  
बाबा रामदेव के अनशन के खिलाफ पिछले सप्ताह की गई पुलिस कार्रवाई में घायल हुईं 51 वर्षीया राजबाला की हालत 'बेहद नाजुक' बनी हुई है।
भ्रष्टाचार और काले धन के खिलाफ योग गुरु बाबा रामदेव और उनके समर्थकों के अनशन के खिलाफ पिछले सप्ताह की गई पुलिस कार्रवाई में घायल हुईं 51 वर्षीया राजबाला की हालत 'बेहद नाजुक' बनी हुई है। यह जानकारी उनका इलाज कर रहे चिकित्सकों ने शनिवार को दी।  जीबी पंत अस्पताल के चिकित्सा अधीक्षक एन. शशि गुरुराजा ने एक बयान में कहा, "राजबाला होश में हैं। उन्हें जीवन रक्षक प्रणाली पर रखा गया है। उनकी हालत बेहद नाजुक है।"  गुड़गांव की रहने वाली राजबाला की रीढ़ की हड्डी में गम्भीर चोट आने की वजह से पांच जून को उनका ऑपरेशन किया गया था।   राजबाला के परिवार ने इस दशा के लिए पुलिस को जिम्मेदार ठहराया है। राजबाला की बहू ने कहा, "वह भगदड़ में घायल नहीं हुई थीं। उन्होंने लोकनायक जयप्रकाश नारायण अस्पताल में हमसे बात की थी और कहा था कि लाठीचार्ज के दौरान एक पुलिस ने उन्हें पीटा था। उनकी हालत बेहद नाजुक है और चिकित्सकों ने हमें बताया है कि उनपर नजर रखी जा रही है और अगले 72 घंटे बाद ही आगे कुछ कहा जा सकता है।"